
EHDOTUKSET
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]1.	panee tyytyväisenä merkille, että tilintarkastustuomioistuin on ilmoittanut, että Euroopan huumausaineiden ja niiden väärinkäytön seurantakeskuksen varainhoitovuodelta 2022 annetun tilinpäätöksen perustana olevat toimet olivat kaikilta olennaisilta osiltaan lailliset ja sääntöjenmukaiset; panee merkille, että tilintarkastustuomioistuimen EU:n virastoista varainhoitovuodelta 2022 antaman vuosikertomuksen mukaan keskuksen talousarvio vuodelle 2022 oli 26 miljoonaa euroa eli 4 prosenttia enemmän kuin vuonna 2021 (25 miljoonaa euroa), ja että henkilöstön määrä pysyi samana asianomaisen budjettivallan käyttäjän päätöksen mukaisesti;
2.	on tyytyväinen asiaankuuluviin korjaaviin toimenpiteisiin, jotka toteutettiin tilintarkastustuomioistuimen aiempina vuosina esittämien huomautusten pohjalta; on tyytyväinen vuotuiseen lippulaivajulkaisuun, Euroopan huumeraporttiin 2022, vuoden 2022 tilastotiedotteeseen ja lisäarvoon, joka saadaan uusia psykoaktiivisia aineita koskevasta EU:n varhaisvaroitusjärjestelmästä, jota keskus on vuonna 2022 hoitanut 25 vuoden ajan; panee tyytyväisenä merkille keskuksen 69 julkaisua, niiden joukossa seitsemän miniopasta ja kolme katsausta, jotka sisältyvät keskuksen lippulaivaraporttiin ”Health and social responses to drug problems: a European guide"; panee tyytyväisenä merkille, että keskus järjesti yhteistyössä kumppaneidensa kanssa neljännen eurooppalaisen riippuvuusaiheisen konferenssin (European Conference on Addictive Behaviours and Dependencies); kannustaa keskusta jatkamaan tiedotustoimintaansa;
3.	panee tyytyväisenä merkille huumeisiin liittyvät koulutustoimet, joita keskus tarjosi yhteistyössä Euroopan unionin lainvalvontakoulutusviraston (CEPOL) kanssa 609:lle EU:n lainvalvontaviranomaiselle ja teknisten yhteistyöhankkeiden kumppanille; on tyytyväinen, että lähes 950 huumausaineiden parissa työskentelevää ammattilaista, heidän joukossaan lainvalvontaviranomaisia ja poliittisia päättäjiä, sai keskukselta koulutusta vuonna 2022 ja että noin 1 200 huumealalla työskentelevää ammattilaista osallistui seitsemään keskuksen järjestämään verkkoseminaariin; korostaa keskuksen merkittävää roolia sen toimittaessa poliittisille päättäjälle ja alan toimijoille huumausaineita ja huumausaineriippuvuutta koskevia, kansanterveyteen pohjautuvia selvityksiä ja tietoja;
4.	panee tyytyväisenä merkille keskuksen jatkuvat ponnistelut, joilla se nostaa esiin huumausaineisiin liittyviä sosiaalisia näkökulmia ja yhteiskunnallisia vaikutuksia, edistää politiikkatoimia huumausaineiden käyttäjien sopeuttamiseksi uudelleen yhteiskuntaan ja lähestyy huumausaineiden aihepiiriä monialaisella tavalla; pitää olennaisen tärkeänä lisätä edelleen tietoisuutta ennaltaehkäisyn ja innovatiivisen, mielenterveyteen perustuvan lähestymistavan merkityksestä huumepolitiikoille;
5.	palauttaa mieliin, että keskuksen toiminta pohjautuu strategiseen näyttöön perustuviin terveys- ja turvallisuusuhkien arviointivalmiuksiin, joiden avulla huumausaineilmiön uudet kehityssuuntaukset, jotka voivat vaikuttaa kielteisesti terveyteen, sosiaalisiin kysymyksiin ja turvallisuuteen unionissa, voidaan tunnistaa varhaisessa vaiheessa; muistuttaa, että terveyteen kohdistuvien uhkien arviointi olisi otettava tasapuolisesti huomioon keskuksen työssä;
6.	on tyytyväinen keskuksen edistymiseen yhteistyössä Europolin kanssa toteutettavan, EU:n huumausainemarkkinoita koskevan perusteellisen raportin (”EU Drug Markets: In-Depth analysis”) parissa, jonka tiettyjä huumeita käsitteleviä moduuleja julkaistiin vuoden 2022 aikana ja suunnitellaan julkaistaviksi vuonna 2023; panee tyytyväisenä merkille vuonna 2022 tehdyn työn perustietojen laadun ja saatavuuden parantamiseksi yhteistyössä Reitoxin kansallisten huumeseurantakeskusten ja Europolin kanssa; panee tyytyväisenä merkille kaikki toimet, joita keskus on toteuttanut monialaisen rikosuhkien torjuntafoorumin kannabista, kokaiinia ja heroiinia koskevien operatiivisten toimintasuunnitelmien puitteissa; muistuttaa, että huumausaineiden kauppa on havaittu järjestäytyneen rikollisuuden ja terrorismin tärkeimmäksi tulonlähteeksi ja värväyskanavaksi, ja korostaa keskuksen panosta Euroopan turvallisuuden parantamiseen;
7.	pitää myönteisenä EMCDDA 4 Ukraine -verkkosivustoa, joka on luotu Euroopassa huumealalla työskenteleville ammattilaisille Ukrainasta siirtymään joutuneiden ihmisten tukemiseksi; 
8.	pitää myönteisenä keskuksen ja Euroopan naapuruuspolitiikan kumppanuusmaiden välistä meneillään olevaa alueellista yhteistyötä Euroopan naapuruusvälineestä rahoitettavan teknisen tuen EU4MD-hankkeen välityksellä sekä kahdenvälisen EMCDDA4GE-hankkeen meneillään olevaa toteuttamista Georgian kanssa; panee tyytyväisenä merkille virallisen kumppanuuden perustamisen Latinalaisen Amerikan, Karibian alueen ja Euroopan unionin välisen huumausainepoliittisen yhteistyöohjelman puitteissa;
9.	suhtautuu myönteisesti keskuksen yhteistyöhön muiden virastojen kanssa ja sen panokseen oikeus- ja sisäasioiden alan virastojen verkostossa; suhtautuu myönteisesti keskuksen jatkuvaan yhteistyöhön kansallisten huumausaineviranomaisten, kolmansien maiden ja kansainvälisten järjestöjen, kuten YK:n huumeiden ja rikollisuuden torjunnasta vastaavan järjestön (UNODC) ja Maailman terveysjärjestön (WHO), kanssa.

